Vermiste seun kruip vermoedelik in skool se dak weg | Netwerk24
Deur Cara-Lee Dorfling 12 Oktober 2020 19:10
'n Tienerseun van Kingstown in Despatch wat Vrydag as vermis aangemeld is, het vermoedelik dae lank in sy skool se dak weggekruip.
Die opsigter van die skool het Maandagoggend op die gedehidreerde 13-jarige seun afgekom waar hy op die vloer van die skool se kleedkamers gelê het.
Die seun het vermoedelik in die dak weggekruip, sê kol. Priscilla Naidu, polisiewoordvoerder in die Oos-Kaap.
Dit is onbekend of hy deur die plafon geval het, of uitgeklim het en te swak was om verder te beweeg.
Teen Maandagmiddag het die polisie nog nie 'n geleentheid gehad om die seun te ondervra nie.
Hy is Woensdagoggend laas deur sy stiefpa gesien wat hom by die skool afgelaai het. Toe sy stiefpa hom omstreeks 13:30 by die skool wou oplaai, was die seun skoonveld.